kardosdrur/scandi-wiki huggingface dataset:
Russisk-Amerikanske Kompagni

Det Russisk-Amerikanske Kompagni (russisk: Под высочайшим Его Императорского Величества покровительством Российская Американская Компания) var et handelskompagni oprettet i 1799 ved kejserlig forordning udstedt af tsar Paul 1. Det var Ruslands første aktieselskab, men kom fra 1818 under regeringskontrol. Kompagniet havde først hovedkontor i Irkutsk, men flyttede allerede i 1801 til Sankt Petersborg.

Kompagniet fik monopol på handel på Aleuterne, i Alaska og på Stillehavskysten ned til 55 grader nord, i 1821 udvidet til 51 grader nord. I 1804 blev en permanent bosætning, kaldet Novo-Archangel'sk, etableret ved dagens Sitka. Kompagniet etablerede et handelsfort så langt sydpå som Californien. Det sydligste fort, Fort Ross, lå lige nord for San Francisco.

Kompagniet var aktivt til 1867, da Rusland solgte Alaska til USA. De kommercielle interesser blev samtidig solgt til et amerikansk firma.

Kilder
 

Rusland i 1800-tallet
Alaska
Handelskompagnier
Volrad Paris von Vieregg

Volrad Paris von Vieregg (juli 1662 – 28. oktober 1736 på Zabkendorf, Mecklenburg-Güstrow) var en mecklenburgsk adelsmand i dansk tjeneste, bror til Claus Heinrich von Vieregg.

Han var søn af dansk generalmajor Joachim Heinrich von Vieregg og Anna Margrethe von Hahn og var herre til Zabkendorf og Gremmelin. 1688 blev Vieregge dansk kammerjunker, 16. maj 1695 hofmarskal for prins Christian, som døde samme år, og 15. december 1716 etatsråd. 5. juni 1731 blev han Hvid Ridder.

Han var gift med Catharina Dorothea von Owstien (28. august 1673 – 6. oktober 1725).

Kilder 
Danmarks Adels Aarbog 1935.

Volrad Paris
Godsejere fra Tyskland
Hofmarskaller fra Danmark
Danskere i 1600-tallet
Danskere i 1700-tallet
Tyskere i 1600-tallet
Tyskere i 1700-tallet
Riddere af Dannebrog (1671-1808)
Huset Lancaster

Kongehuset Lancaster (den røde rose) regerede i England fra 1399 til 1471.

Fra 1455 til 1485 rasede Rosekrigene, hvor Huset Lancaster og Huset York kæmpede om den engelske trone.

Engelske konger af Huset Lancaster 
 1399 – 1413: Henrik 4.
 1413 – 1422: Henrik 5.
 1422 – 1461 og 1470 – 1471 Henrik 6.

Hertugdømmet Lancaster 
Ved afslutningen af Rosekrigene dannede England og Lancastershire en union.

Formelt er Lancaster stadigt i personalunion med England. Derfor fører den engelske monark også titlen Hertug af Lancaster. Reelt blev Lancastershires selvstyre afskaffet i 1873.

Indtægterne fra Hertugdømmet Lancaster tilfalder den engelske monark.

Englands kongehuse
Gudum ø skole

Gudum ø skole blev opført i 1840, huset ligger ud for Klosterheden. Det har i lang tid været brugt som skole, for de børn der boede i Gudum. Da skolen blev lukket i 1955 på grund af den nye og større skole, blev bygningen omdannet til privat beboelse og bruges stadig til dette.

Bygninger, konstruktioner og anlæg i Lemvig Kommune
Claus Heinrich von Vieregg

Claus Heinrich (Henrik) von Vieregg (1655 – 14. juli 1713) var en dansk vicestatholder, bror til Volrad Paris von Vieregg.

Han var søn af mecklenburg-güstrowsk gehejmeråd Joachim Heinrich von Vieregg, der 1666-69 stod i dansk tjeneste som generalmajor og kommandant i Glückstadt; moderen var Anna Margrethe f. von Hahn. 1684 blev Vieregg beskikket til kammerjunker hos prins Christian (død 1695) og 1690 til hofmester hos samme. 1694-1703 var han amtmand over Antvorskov og Korsør Amter og havde Antvorskov Ladegård i forpagtning. 1694 udnævntes han til virkelig etatsråd, 1703 til gehejmeråd og det følgende år til deputeret i Generalkommissariatet for Land- og Søetaten, ligesom han blev medlem af kommissionerne i Rådstuen. 1705 fik han Det hvide Bånd, blev 1710 beskikket til amtmand over Vordingborg Amt og var medlem af den samme år nedsatte kommission til amtets overtagelse efter prins Jørgen. Fra oktober 1711 var han tillige direktør i Generalpostamtet, indtil han i juli 1712 udnævntes til vicestatholder i Norge. Han beklædte kun i kort tid denne stilling, idet han allerede 14. juli 1713 afgik ved døden.

Vieregg havde 1690 ægtet Margrethe Lucie von Brockdorff, kammerfrøken hos prinsesse Sophie Hedevig, datter af oberst Henrik Brockdorff til Himmelmark.

Kilder 
 , C.F. Bricka (red.)

Personer i Dansk Biografisk Leksikon
Amtmænd fra Danmark
Riddere af Dannebrog (1671-1808)
Post- og Telegrafvæsenets generaldirektører
Danskere i 1600-tallet
Danskere i 1700-tallet
Hofmestre fra Danmark
Claus Heinrich
Kollegiedeputerede fra Danmark
Gehejmeråder fra Danmark
Danske statholdere i Norge
Christian Rodsteen

Christian Rodsteen (ca. 1660 – 29. september 1728 i Rendsborg) var en dansk officer, bror til Peter Rodsteen.

Han var søn af admiral Markor Rodsteen og dennes 1. hustru. Han blev 1684 kaptajn ved Marineregimentet, 1693 ved Fodgarden, 1695 oberstløjtnant ved førstnævnte afdeling. Under krigen 1700 blev han oberst og hvervede et dragonregiment, der endnu samme år under Rodsteens kommando blev slået sammen med Holstenske Dragonregiment og sendt til Sachsen. 1701 blev regimenterne atter skilt, og Rodsteen blev med sit oprindelige regiment afgivet til det korps, der i kejserens tjeneste gik til Italien. Han blev såret ved belejringen af Mantua 1702, vendte hjem og blev 1703 chef for Vestsjællandske nationale Infanteriregiment, 1707 for et livregiment dragoner, som han, der 1706 var udnævnt til brigader, beholdt, indtil han 1709 blev generalmajor. Han tog del i felttoget i Skåne, men overgeneralen Christian Ditlev Reventlow var meget misfornøjet med ham og bad om at få ham kaldt hjem. Rodsteen var nok personligt tapper, men ængstelig og nervøs, trættede tropperne uden grund og bragte let "alt i Konfusion". Desuden gjorde han sig ulovlig fordel ved udpresninger og egenmægtig udskrivning af kontributioner; han skal således have ladet det friherre Wilhelm Julius Coyet til Ljungby tilhørende smukke bibliotek bringe til København og sælge der.

I peståret 1711 var Rodsteen interimskommandant på Kronborg og lå her i stadige kompetencestridigheder med chefen for det i Helsingør garnisonerende Jyske Infanteriregiment, den mere energiske generalmajor Johan Peter Ingenhaeff. Ked af disse kævlerier sendte kongen i juni samme år Rodsteen til Norge, hvor han blev generalløjtnant over kavaleriet. 1712 fik han Det hvide Bånd. 1714 blev han kommandant i Rendsborg, og der døde han 29. september 1728. Han ejede Gunderslevholm 1699-1709.

Rodsteen havde 1695 ægtet Charlotte Elisabeth de Suzannet de la Forest, datter af generalløjtnant Frédéric-Henri de Suzannet de La Forest og Elisabeth f. de Coursillon de Dangeau. En datter af dem var gift med dansk oberstløjtnant, senere hessisk overhofmarskal, Wilhelm Julius von Lindau, og nogle af disses efterkommere antog tilnavnet «genannt v. Rothstein» til minde om den gamle danske slægt, der var uddød med Christian Rodsteen.

Kilder 
 H.W. Harbou, "Christian Rodsteen", i: C.F. Bricka (red.), Dansk biografisk Lexikon, København: Gyldendal 1887-1905.
 Museum (1895), II, 44 f.; 1892, II, 295 ff.
 Der deutsche Herold (1878), s. 90.

Personer i Dansk Biografisk Leksikon
Kavaleriofficerer fra Danmark
Generalløjtnanter fra Danmark
Personer i Den Store Nordiske Krig fra Danmark-Norge
Riddere af Dannebrog (1671-1808)
Christian
Danskere i 1600-tallet
Danskere i 1700-tallet
Godsejere fra Danmark
Kamehameha 1. af Hawaii

Kamehameha 1. (født omkring 1758, død 8. maj 1819). Også kaldet kong Kamehameha den Store. Han grundlagde i 1810 det hawaiianske kongedømme ved med våbenmagt at samle alle øens klaner og stammer. Udråbte sig selv som konge og grundlagde dynastiet Kamehameha. Hans var blandt andre gift med dronningen af Kaahumanu.

Grundlæggelsen af riget går tilbage tiden omkring 1778, hvor James Cook besøgte Hawaii-øerne. Hans besøg udløste fra 1789—1804 en kamp mellem høvdinge og andre stormænd om magten. Kamehameha gjorde sig til overherre over Hawaii og Kauai. Honolulu blev gjort til herskersæde. Kamehameha 1. fremmede handelen med udlandet.

Kilder
 

Kongelige fra Hawaii
Fort Ross

Fort Ross (russisk Форт-Росс, engelsk Fort Ross) var en russisk kortvarig bosættelse i Californien og del af Russisk Amerika. I dag er området et National Historic Landmark.

Geografi 
Fort Ross ligger i Sonoma County i den nordlige del af Californien ved Windermeere Point cirka 20 km nord for byen Jenner  og cirka 140 km nordvest for San Francisco.

Anlægget 
Fortet blev opført som et regelmæssigt rektangel, cirka 95×85 meter. Den omkransende mur bygget i redwood timber var cirka 3 meter høj og omgav flere bygninger, deriblandt en lille russisk-ortodoks kirke, forrådsbygninger, barakker og blokhuse. Fortet havde også en række kanoner til sit forsvar.

I dag er de fleste bygninger i fortet restaureret og indgår i et friluftsmuseum.

Historie 
Russisk-Amerikanske Kompagni behøvede handelspladser for at sikre forsyningen med jordbrugsprodukter til de russiske bosættelser i Alaska og kompagniet sendte Ivan Kuskov sydpå for at finde pladser. I 1811 havde Kuskov valgt et sted ved Bodega Bay på Sonomakysten.

I juni 1812 påbegyndtes byggeriet af Fort Ross og den 30. august fandt den officielle indvielse sted. Bosættelsen fik navn efter det russiske ord "Rossija" (Rusland).

Trods russernes satsning på jordbrug og produktion gav kolonien underskud, og i slutningen af 1839 bestemte kompagniet at området skulle sælges og at de bosatte skulle vende tilbage til Alaska. Afviklingen blev forestået af koloniens leder Alexander Rotchev, og efter forhandlinger blev området i december 1841 solgt ril John Sutter for 30.000 dollar. Den 1. januar forlod russerne fortet.

1842-1867 blev området brugt som ranch, og 1867-1873 som tømmerplads. George Washington Call købte fortet i 1873.

1903 solgte Call fortet til California Historical Landmarks Committee of San Francisco, som 1906 donerede det til staten Californien.

Den 5. november 1961 blev området udpeget til National Historic Landmark.

Referencer

Eksterne links 
 Om Fort Ross 
 Fort Ross informationsbrochure 
 Billede af Fort Ross 
 Kort over området 

Koloniseringen af Amerika
Californiens historie
Christian Thornam

Johan Christian Thornam (født 28. januar 1822 i København, død 6. februar 1908 på Frederiksberg) var en dansk kobberstikker og naturhistorisk tegner, yngre broder til professor August Wilhelm Thornam og fader til Marie Thornam.

Efter sit 14. år begyndte han at tegne naturhistoriske genstande, fra 1836 for den senere professor i botanik A.S. Ørsted. Han besøgte Kunstakademiet fra 1832, kom november 1835 i 1. frihåndsklasse og december 1839 i 2. klasse, som han besøgte til udgangen af 1842. Samme år blev Thornam malersvend efter to års læretid hos Caspar Peter Kongslev. Han lærte blomstermaleriet hos Flora Danica-tegneren Johan Bayer. 

20. februar 1843 vandt han den Neuhausenske Præmie for en pennetegning med akvarel, som blev udstillet på Charlottenborg Forårsudstilling. Han deltog som tegner i Galatheas jordomsejling 1845-47. Han arbejdede fra 1850 som tegner og kobberstikker for Flora Danica og for så godt som alle botaniske og zoologiske videnskabsmænd og videnskabelige tidsskrifter her i landet. Har udgivet nogle Skitser fra Galatheas jordomsejling (1852) og Afbildninger til Brug ved Undervisningen i Zoologi (5 Hæfter, 1867).

Gift 5. maj 1852 med Augusta Georgia Fritz, datter af justitsråd, godsforvalter G. Fritz.

Kilder

Fodnoter

Eksterne henvisninger 
 

Tegnere fra Danmark
Kobberstikkere fra Danmark
Malere fra Danmark
Modtagere af De Neuhausenske Præmier
Personer i Dansk Biografisk Leksikon
Danskere i 1800-tallet
Personer fra København
Artikler fra 1. udgave af Dansk biografisk leksikon
Christian
Langasandur

Langasandur (dansk: Langesand) er en bygd på Færøerne. Den ligger ved Sundini på nordøstkysten af hovedøen Streymoy, og er en del af Sunda kommuna. Langasandur er en niðursetubygd fra 1838. 1. januar 2009 havde Langasandur 38 indbyggere, mod 33 i 1985.

Referencer

Eksterne links 
Langasandur på faroeislands.dk

Bygder på Færøerne
Streymoy
Jens Peter Jacobsen Lerke

Jens Peter Jacobsen Lerke (født 3. maj 1922 i Sønder Homå, Randers Amt, død 21. maj 2009) var rangermester og dansk politiker, fhv. folketingsmedlem, valgt for Socialdemokratiet.

Baggrund 
Jens Peter Lerke var søn af gårdejer Jakob Jacobsen Lerke og hustru Annette Marie Lerke. Han begyndte sin voksentilværelse ved landbruget, men blev hurtig portør ved Ryomgård-Gjerrild-Grenaa Jernbane. Da den blev nedlagt, flyttede han til Frederiksværk og fik samme stilling ved Frederiksværkbanen. 

 Folkeskolen 1929–1936   
 Arbejdet som landbrugsmedhjælper og arbejdsmand  
 Rangermester på Frederiksværk Station fra 1973

Politisk karriere 
Medlem af Folketinget:
 Folketingsmedlem – fra 12. okt.1980 – ukendt dato
 Folketingsmedlem – 27. nov. 1979 – 11. juni 1980  
 Folketingsmedlem – 15. februar 1977 – 22. Okt. 1979 

Lokalpolitisk:
 1975 (7. marts – 11. Maj): Midlertidigt medlem for Frederiksborg amtskreds 
 1974: Partiets kandidat i Frederiksværk-kredsen 
 1970 – 1981: Medlems af Frederiksborg amtsråd. 
 1969 – 1975: Formand af Frederiksværk-kredsen 
 1969 – 1977: Medlems af socialdemokratiets hovedbestyrelse 
 1960 – 1970: Medlem af socialdemokratiets bestyrelse i Frederiksværk 
 1965 – 1975: Medlem af Frederiksværk-kredsen

Kilder 
 Biografi fra Folketingets håndbog efter valget 10. januar 1984, side 205.
 8570 - din netavis

Tidligere folketingsmedlemmer fra Socialdemokraterne
Folketingsmedlemmer i 1970'erne
Folketingsmedlemmer i 1980'erne
Amtsrådsmedlemmer fra Socialdemokraterne
Jernbanefolk fra Danmark
Butiksåbningstid

Butiksåbningstid, altså den tid, hvor butikker kan forventes at være åbne, reguleres i mange lande af en lukkelov, der påbyder butikker at være lukket på bestemte tider. Den nugældende danske lukkelov ("Lukkeloven") hedder Lov om detailsalg fra butikker m.v.

Andre lande

Canada 
I Canada reguleres åbningstider af hver provins eller territorium. I visse provinser er reguleringen overladt til kommunerne, men der er generelt ikke megen regulering af åbningstider.

Provinserne British Columbia, Alberta og Saskatchewan samt territorierne Yukon, Northwest Territories og Nunavut har slet ingen regler. I Nova Scotia må butikkerne være åbne når som helst, blot ikke på Remembrance Day (11. november).

I Manitoba, Ontario, Québec, New Brunswick, Prince Edward Island og Newfoundland og Labrador er åbningstiderne reguleret på søn- og helligdage. I Manitoba kræves føderal tilladelse for at holde åbent om søndagen mellem 12 og 18. New Brunswick kan man have åbent mellem august og nytår uden særskilt tilladelse.

Den fransktalende provins Québec har Canadas mest restriktive regler for butiksåbningstider. Generelt må butikker være åbne mandag-fredag 08:00–21:00, i weekenden 8:00–17:00.

Israel 
I Israel, hvor befolkningsflertallet er jøder, er butikkerne som regel åbne fra søndag til torsdag, da sabbatten varer fra fredag solnedgang til lørdag solnedgang.

Typiske butiksåbningstider:

 Søndag–torsdag
08:00 til 19:00

 Fredag
08:00 til 14:00

 Lørdag
Lukket (en del butikker åbner i nogle timer efter solnedgang)

- I alle storbyer kan nogle butikker, især ikke-jødiske, være åbne under sabbatten.

- Alt er lukket på jødiske helligdage, pånær i storbyer som Tel Aviv, men på Yom Kippur er der helt lukket.

Storbritannien 
De fleste butikker i Storbritannien må være åbne på alle tidspunkter, men i England og Wales må der kun være seks timer åbent om søndagen. I Skotland er der ingen regler.

Typiske butiksåbningstider:
 Mandag – lørdag
09:00/10:00 til 17:00/20:00
 Søndag
10:00/10:30 til 16:00/16:30

Sverige 
Sverige har ingen åbningstidsregler, bortset fra at Systembolaget skal have søndagslukket.

Norge 
De fleste butikker i Norge må være åbne på alle tidspunkter, undtagen om søndagen hvor der skal være lukket. Før 2003 var de maximale åbningstider 06:00 - 21:00 på hverdagene og 06:00 - 18:00 om lørdagen. Madbutikker og kiosker under 100 kvm. må altid holde åbent.

Typiske butiksåbningstider:
 Mandag – fredag
08:00/09:00 til 20:00/22:00
 Lørdag
08:00/09:00 til 18:00/20:00

USA 
Generelt har USA ingen regler for butiksåbningstider, undtagen en række delstater som forbyder salg af alkohol og/eller biler om søndagen. I en del countys og byer er det dog forbudt at have søndagsåbent.

Typiske butiksåbningstider:
 Mandag–lørdag
10:00 til 19:00/21:30
 Søndag
11:00/12:00 til 16:00/19:00 eller lukket

Kilder 

 

Detailhandel
Tanger-Tétouan

Tanger-Tétouan  var fra 1997 til 2015 en region i det nordlige Marokko, med et indbyggertal på 2.470.372 mennesker (2. september 2004) på et areal af 12.745 km². Regionens administrative hovedby er Tanger. Fra 2015 blev den en del af regionen Tanger-Tetouan-Al Hoceima.

Administrativ inddeling 
Regionen er inddelt i et præfektur og fire provinser:

Præfektur
 Tanger-Assilah
Provinser
 Chefchaouen, Fahs-Anjra, Larache, Tétouan

Større byer 
Indbyggertal ifølge folketællingen 2. september 2004.

 Tanger (669.685)
 Tétouan (320.539)
 Ksar el-Kébir (107.380)
 Larache (107.371)
 Fnideq (53.559)

Andre vigtige byer:
 Anjra, Assilah, Chefchaouen

Eksterne kilder og henvisninger 

Marokkos regioner
Ksar el-Kébir

Ksar el-Kébir (alternative stavninger Ksar-el-Kebir, Ksar El Kebir, arabisk al-Qasr al-Kabir, spansk Alcazarquivir) det var oprindeligt kendt som Kasr el Rif, er en by i Marokko, cirka 90 km syd for Tanger. Byen ligger i provinsen Larache som er en del af regionen Tanger-Tétouan. Der var 107.380 indbyggere ved folketællingen i 2004.

Ksar el-Kébir ligger i nærheden af hvor vejene mellem Fès, Rabat og Tanger, mødes, og er centrum for landbrugsdistriktet i den kunstvandede Loukkosdal. Her ligger en af de ældste moskeer i Marokko, bygget på ruinerne af en ældre kristen kirke.

Byen blev grundlagt i 700-tallet. Dens fæstning var i 1578 skueplads for et stort slag, det såkaldte "Trekongerslaget". Her faldt kong Sebastian 1. af Portugal da han deltog i et slag mellem to marokkanske fyrster. Byen var spansk mellem 1912 og 1956.

Eksterne kilder og henvisninger 

 Om Ksar al-Kebir på Store norske leksikon, hentet 24. oktober 2010

Islamisk arkitektur
Byer i Marokko
Michael Jai White

Michael Jai White (født 10. november 1967) er en amerikansk skuespiller og kampsportsekspert. Han har 8 sorte bælter i 8 forskellige typer kampsport.

Han blev opdaget af den berømte instruktør Frederik Weibel, og de sammen lavede de små serier. Senere blev Michal hyret af instruktøren  	Ben Ramsey, og sammen lavede de filmen Blood and Bone.

Eksterne henvisninger 

 

Skuespillere fra USA
Skandinavisk lyst

Skandinavisk lyst er det niende studiealbum fra den danske pop/rock-gruppe Love Shop. Albummet udkom den 15. oktober 2012 på A:larm Music og Universal Music. Mindre end tre måneder efter udgivelsen af Love Shops forrige album, Frelsens hær døde Henrik Hall i januar 2011 af kræft. Efter forsanger og sangskriver Jens Unmack havde gennemført to turnéer med musikere han havde spillet med siden 1997, valgte han at fortsætte Love Shop som det eneste officielle medlem. Unmack beskriver beslutningen således: "Det ville være for nemt at stoppe nu, og det ville også være forkert at trække stikket under nogle så triste omstændigheder. Det er i både Hilmers og Henriks ånd at fortsætte, og jeg har altid været en fighter", med henvisning til det tredje grundlæggende medlem af Love Shop, Hilmer Hassig, der døde i 2008 efter at have forladt gruppen i 2004.

Albummets titel er inspireret af en kunstinstallation med et bondehus med teksten "Scandinavian pain" skrevet med neonbogstaver: "Det så pissegodt ud, men jeg synes også bare, det var en lidt for ensrettet måde at udpensle vores sindelag på. Jeg ville have nogle andre ord i spil, og lyst forbinder man jo i den forbindelse nærmere med noget sydlandsk. Det var et sundere modspil, der fik mig til at tænke på, hvad det er, vi som nordboer bringer med os. Man læser jo tit, at vi er blandt de lykkeligste folk i verden, men samtidig har vi en tårnhøj selvmordsrate."

Skandinavisk lyst modtog positive anmeldelser fra de danske musikkritikere. Albummet debuterede på tredjepladsen af album-hitlisten den 26. oktober 2012, med 1304 solgte eksemplarer i den første uge.

Spor 
Alt tekst er skrevet af Jens Unmack.

Medvirkende 
Jens Unmack – vokal
Mikkel Damgaard – synthesizer, klaver, kor, programmering, producer
Mika Vandborg – guitar
Jens Hellemann – akustisk guitar
Thomas Risell – bas
Thomas Duus – trommer
Morten Woods – kor
Karin Dalsgaard – cello
Thomas Andersson – yderligere guitar (spor 9)
Frank Birch Pontoppidan – mixer, tromme- og basindspilning
Mads Mølgaard Helbæk – tromme- og basindspilning
Theodor Cosman Brøndum – tromme- og basindspilning
Björn Engelmann – mastering

Hitlister

Ugentlige hitlister

Årslister

Kilder 

Album fra 2012
Love Shop-album
Gerhard Blom

Gerhard Lichtenberg Blom (21. februar 1866 i Helsingør – 16. september 1930 i Birkerød) var en dansk maler.

Karriere 
Blom kom først i optikerlære 1881, men sendtes derefter til København i malerlære. I 1885 dimitteredes han fra Det tekniske Selskabs Skole af Holger Grønvold til Kunstakademiet, hvor han var til 1887. I 1888 gik han over i Kunstnernes Studieskole under Kristian Zahrtmann og var elev her i en årrække. Han debuterede 1892 på Charlottenborg og udstillede siden efter årligt her; desuden på Kunstnernes Efterårsudstilling. I udlandet deltog han i udstillingen i Chicago 1893, i München 1904 og i Paris 1906. Foruden en rejse til Chicago 1892-93 foretog Blom med akademistipendier adskillige rejser til Italien, med Rom som det vanlige opholdssted. Blandt hovedværkerne er Fra birkeskoven sidst i september (1906), der af Akademiet blev foreslået til Udstillingsmedaljen uden dog at opnå stemmeflertal, og Vinterdag i Rude Skov (1915), som samme år blev erhvervet af Storstrøms Kunstmuseum.

Blom arbejdede 1908-11 som teatermaler ved Det ny Teater og malede i samme periode dekorationer til Det Kongelige Teater. 1888-1915 var han ansat som tegnelærer ved Københavns Kommuneskoler.

Der findes et ungdomsportræt udført af Poul S. Christiansen. Maleri af Aage Bertelsen 1930. Selvportrætter i olie 1923 og 1926 samt i tegning, radering og træsnit.

Ægteskaber 
1. ægteskab 27. juni 1893 i Chicago med Maren Sophie Hansen (født 1. februar 2.1866 i Nyhuse ved Hillerød) datter af staldbetjent Lars Hansen og Sidse Henriksen. Ægteskabet opløst.

2. ægteskab 20. august 1921 i København med maleren Gerda Elisabeth Rasmussen (Gerda Strøm) (8. september 1886 i København – september 1959) datter af tilskærer, senere herreekviperingshandler Albert August Rasmussen og Anna Augusta Vilhelmine Strøm.

Blom er begravet på Birkegård Kirkegård.

Hæder 
 1900/1901(?),De Neuhausenske Præmier for Nordsjællandsk Landskab. Eftermiddag i August
 1905 De Neuhausenske Præmier for Faar på Bakken ved Høje Sandbjerg
 1903 Den Sødringske Opmuntringspræmie for Dalen. Motiv fra Sandbjerg
 1903 Den Hielmstierne-Rosencroneske Stiftelse
 1903, 1905, 1906, 1908 Akademiet
 1904 medlem af Union internationale des beaux arts

Kilder og eksterne henvisninger
 
 DANSK BIOGRAFISK LEKSIKON, 1932-44

Malere fra Danmark
Personer i Dansk Biografisk Leksikon
Modtagere af De Neuhausenske Præmier
Danskere i 1800-tallet
Danskere i 1900-tallet
Personer fra Helsingør
Scenografer fra Danmark
Personer i Kraks Blå Bog (afdøde)
Abbekås

Abbekås er et gammelt fiskerleje i Skurups kommun i Skåne län i Sverige. Abbekås ligger mellem Ystad og Trelleborg på Skånes sydkyst, og har et areal på 0,88 km2. I 2005 havde bebyggelsen 708 indbyggere.

Eksterne henvisninger

Abbekås Byalag 
Nordisk Familjebok, 1800-talsurgåvan, bind 19 (1896), sp. 11; opslag: Abekås 

Byer i Skurups kommun